## Uredba o uvjetima za osnivanje i rad predstavništava stranih osoba u Republici Hrvatskoj

### NN 7/1997 (24.1.1997.), Uredba o uvjetima za osnivanje i rad predstavništava stranih osoba u Republici Hrvatskoj

# VLADA REPUBLIKE HRVATSKE

Na temelju članka 53. stavka 5. Zakona o trgovini ("Narodne novine",
broj 11/96), Vlada Republike Hrvatske je na sjednici održanoj 17. siječnja
1997. godine donijela

## **UREDBU**

### **O UVJETIMA ZA OSNIVANJE I RAD PREDSTAVNIŠTAVA STRANIH OSOBA U REPUBLICI HRVATSKOJ**

I. OPĆE ODREDBE

Članak 1.

Ovom Uredbom uređuju se uvjeti za osnivanje i rad predstavništava stranih
osoba u Republici Hrvatskoj (u daljnjem tekstu: predstavništva).

Odredbe ove Uredbe ne odnose se na predstavništva stranih osoba u Republici
Hrvatskoj čije su osnivanje i rad uređeni posebnim propisima.

Članak 2.

Predstavništvo u Republici Hrvatskoj može osnovati strana osoba koja
obavlja gospodarsku djelatnost i nacionalna ili međunarodna gospodarska
udruga.

Članak 3.

Strana osoba može osnovati predstavništvo radi istraživanja tržišta,
obavljanja promidžbenih i informativnih poslova te radi svoga predstavljanja.

U obavljanju poslova iz stavka 1. ovog članka ne mogu se obavljati poslovi
iz djelatnosti osnivača odnosno sklapati poslovi za osnivača.

Iznimno od stavka 1. i 2. ovog članka predstavništva stranih zračnih
prijevoznika mogu obavljati i prodaju prijevoznih dokumenata u skladu sa
međudržavnim ugovorima koje je sklopila Republika Hrvatska i međunarodnim
konvencijama.

Članak 4.

Predstavništvo je sastavni dio strane osobe i nema status pravne osobe.

Predstavništvo obavlja poslove iz članka 3. ove Uredbe po nalogu osnivača.

Predstavništvo posluje pod tvrtkom osnivača s naznakom da se radi o
predstavništvu.

Članak 5.

Strana osoba koja ima predstavništvo u Republici Hrvatskoj može osnovati
jedan ili više ogranaka tog predstavništva.

Na osnivanje, rad i prestanak rada ogranka primjenjuju se odredbe o
osnivanju, radu i prestanku rada predstavništva.

II. UPIS U REGISTAR PREDSTAVNIŠTVA

Članak 6.

Predstavništvo se upisuje u Registar predstavništava stranih osoba u
Republici Hrvatskoj (u daljnjem tekstu: Registar), koji se vodi u Ministarstvu
gospodarstva.

Predstavništvo može početi s radom nakon upisa u Registar.

Članak 7.

U Registar se upisuju slijedeći podaci i promjene tih podataka:

- tvrtka i sjedište (država, mjesto i adresa) osnivača

- sjedište predstavništva u Republici Hrvatskoj

- poslovi predstavništva

- ime, prezime, prebivalište i jedinstveni matični broj ili za strance
broj putovnice i državu koja ju je izdala, odgovorne osobe u predstavništvu

- registar ili drugi upisnik i njegov broj u koji je upisan osnivač
i državu u kojoj se vodi

- brisanje predstavništva.

Članak 8.

Prijava za upis u Registar sadrži:

- tvrtku, sjedište i predmet poslovanja osnivača

- sjedište predstavništva u Republici Hrvatskoj

- osnovne podatke o osobi odgovornoj za rad predstavništva (ime, prezime,
JMBG, a za strance broj putovnice i država koja ju je izdala).

Prijavu iz stavka 1. ovog članka može podnijeti strana osoba izravno
ili njezin ovlašteni punomoćnik.

Članak 9.

Uz prijavu iz članka 8. ove Uredbe strana osoba dužna je podnijeti:

- odluku osnivača u osnivanju predstavništva u Republici Hrvatskoj;

- ispravu o upisu strane osobe u registar koji se vodi u zemlji u kojoj
strana osoba ima registrirano sjedište ili drugu valjanu ispravu o osnivanju
po propisima zemlje u kojoj osnivač ima registrirano sjedište iz kojih
su vidljivi njegov pravni oblik i vrijeme osnivanja;

- opis poslova i predstavništva u Republici Hrvatskoj;

- odluku o imenovanju odgovorne osobe za rad predstavništva u Republici
Hrvatskoj (rukovoditelja predstavništva);

- dokaz o uplaćenoj upravnoj pristojbi.

Isprave iz članka 8. ove Uredbe i stavka 1. ovog članka moraju biti
u izvorniku i ovjerenu prijevodu na hrvatski jezik.

Članak 10.

Ministarstvo gospodarstva će upisati predstavništvo u Registar u roku
od 30 dana od dana podnošenja prijave i dokumentacije iz članka 9. ove
Uredbe.

Članak 11.

Ministarstvo gospodarstva odbit će upis predstavništva u Registar, ako
osnivač ne dostavi potrebnu dokumentaciju za upis propisanu člancima 8.
i 9. ove Uredbe.

Ministarstvo gospodarstva odbit će upis u Registar i ako osnivač ne
dokaže:

- da je valjano osnovan i da posluje u zemlji u kojoj ima registrirano
sjedište;

- postojanje uzajamnosti u zemlji u kojoj osnivač ima sjedište odnosno
da je u toj zemlji osobama iz Republike Hrvatske omogućeno osnivanje predstavništava
pod uvjetima pod kojima je to u Republici Hrvatskoj omogućeno stranom osnivaču.

III. RAD PREDSTAVNIŠTVA

Članak 12.

Predstavništvo predstavlja osoba koju je strani osnivač imenovao rukovoditeljem
predstavništva.

Osnivač je dužan prijaviti svaku promjenu podataka iz članka 8. i članka
9. ove Uredbe radi upisa u Registar.

Predstavništvo je dužno u svom radu pridržavati se propisa Republike
Hrvatske.

Nadzor nad primjenom propisa Republike Hrvatske u radu predstavništava
obavlja tržišna inspekcija i druge inspekcije u okviru svojih ovlaštenja
utvrđenih zakonom.

Članak 13.

Na radne odnose, plaće i druge uvjete rada hrvatskih državljana - zaposlenika
u predstavništvu primjenjuju se odredbe zakona kojim se uređuju radni odnosi
u Republici Hrvatskoj.

Strana osoba će s osobom iz stavka 1. ovog članka sklopiti ugovor o
radu, kojim se ne mogu utvrditi manja prava i nepovoljniji radni uvjeti
od prava i uvjeta utvrđenih zakonom i kolektivnim ugovorom.

Stranci i osobe bez državljanstva koji će raditi u predstavništvu obvezni
su pribaviti radnu dozvolu sukladno posebnim propisima.

IV. BRISANJE PREDSTAVNIŠTVA IZ REGISTRA

Članak 14.

Ministarstvo gospodarstva donijet će rješenje o brisanju predstavništva
iz Registra ako:

- osnivač donese odluku o zatvaranju predstavništva,

- osnivač prestane postojati u zemlji u kojoj ima sjedište,

- više nema osobe odgovorne za rad predstavništva, a osnivač ne imenuje
novu u roku od dva mjeseca nakon što ga na to upozori Ministarstvo gospodarstva,

- predstavništvo više ne udovoljava uvjetima propisanim ovom Uredbom
i utvrđenim u rješenju o upisu u Registar,

- se predstavništvo u svom radu ne pridržava propisa Republike Hrvatske,

- je presudom nadležnog suda strana osoba - osnivač predstavništva kažnjen
za privredni prijestup odnosno prekršaj više od dva puta u posljednje dvije
godine,

- ako predstavništvo obavlja djelatnost suprotno članku 3. ove Uredbe.

U rješenju iz stavka 1. ovog članka odredit će se rok za prestanak rada
predstavništva, koji ne može biti duži od šest mjeseci.

V. PRIJELAZNE I ZAVRŠNE ODREDBE

Članak 15.

Predstavništva osnovana u Republici Hrvatskoj nakon 8. listopada 1991.
godine i upisana u Registar kod nadležnog ministarstva nastavljaju s radom.

Strana osoba koja je osnovala predstavništvo u Republici Hrvatskoj prije
8. listopada 1991. godine, a koje nije upisano u Registar iz stavka 1.
ovog članka, dužna je sukladno odredbama ove Uredbe upisati to predstavništvo
u Registar u roku od 60 dana od dana stupanja na snagu ove Uredbe.

Ako osnivač predstavništva ne postupi sukladno odredbi iz stavka 2.
ovog članka, predstavništvo prestaje s radom po isteku roka iz stavka 2.
ovog članka.

Članak 16.

Predstavništva stranih osoba koja ne obavljaju gospodarsku djelatnost,
a koja su upisana u Registar mogu nastaviti s radom nakon stupanja na snagu
ove Uredbe, uz odgovarajuću primjenu odredaba ove Uredbe, do stupanja na
snagu propisa kojima će se urediti njihovo osnivanje i poslovanje u Republici
Hrvatskoj.

Članak 17.

Danom stupanja na snagu ove Uredbe prestaje važiti Uredba o pobližim
uvjetima za osnivanje i rad predstavništava stranih osoba u Republici Hrvatskoj
("Narodne novine", broj 53/91).

Članak 18.

Ova Uredba stupa na snagu osmog dana od dana objave u "Narodnim novinama".

Klasa: 300-01/96-01/02
Urbroj: 5030116-97-1
Zagreb, 17. siječnja 1997.

Predsjednik
**mr. Zlatko Mateša,** v. r.

Uredba, NN 7/1997-104